ΓΡΑΠΤΗ ΕΡΩΤΗΣΗ E-0101/01

υποβολή: Brice Hortefeux (PPE-DE) προς την Επιτροπή

(29 Ιανουαρίου 2001)

Θέμα: Το πέρασμα των ΜΜΕ στο ευρώ

Το πέρασμα στο ενιαίο νόμισμα αποτελεί πραγματική πρόκληση για τις ΜΜΕ και τις πολύ μικρές επιχειρήσεις, ιδίως τις βιοτεχνικές. Σύμφωνα με έρευνα της Cap Gemini Ernst & Young, μόνο το 25 % των ευρωπαϊκών επιχειρήσεων χρησιμοποιεί σήμερα το ευρώ ως βάση για την τήρηση των λογιστικών τους στοιχείων. Σύμφωνα με πολλές μελέτες, οι επιχειρήσεις, κυρίως οι ΜΜΕ και οι βιοτεχνικές επιχειρήσεις, δεν είναι έτοιμες για τις ενέργειες μετατροπής σε ευρώ. Αρκετές εξάλλου επιχειρήσεις με ελλιπή ενημέρωση θεωρούν ότι πρέπει να περιμένουν το 2002 για να μετατρέψουν τα λογιστικά τους σε ευρώ. Όμως η μετάβαση στο ευρώ θα πραγματοποιηθεί με πολύ ταχύ ρυθμό και τα εθνικά νομίσματα θα πρέπει να αποσυρθούν από την κυκλοφορία μέσα στο πρώτο δεκαπενθήμερο του Ιανουαρίου 2002.

1. Μπορεί η Επιτροπή να αναφέρει συνοπτικά τα ειδικά μέτρα που προτείνει για τη διευκόλυνση των ΜΜΕ και των βιοτεχνικών επιχειρήσεων να περάσουν στο ευρώ;

2. Δεν ανησυχεί η Επιτροπή για την καθυστέρηση που φαίνεται να έχει σημειωθεί στην προπαρασκευή των επιχειρήσεων για το πέρασμα στο ευρώ;

3. Δεν κρίνει απαραίτητο η Επιτροπή να σχεδιάσει εκστρατεία πρακτικής ενημέρωσης σε ευρωπαϊκό επίπεδο, με αποδέκτες τις ΜΜΕ και τις βιοτεχνικές επιχειρήσεις, η οποία θα συμπληρώνει τις εκστρατείες ενημέρωσης που θα αποφασίσει κάθε κράτος μέλος;

Απάντηση του κ. Solbes Mira εξ ονόματος της Επιτροπής

(4 Απριλίου 2001)

1. Το ευρώ έχει άμεση επίδραση σε μεγάλο μέρος των λειτουργιών των επιχειρήσεων. Όπως οι περισσότερες επιχειρήσεις, έτσι και οι μικρομεσαίες επιχειρήσεις, καθώς και οι μικρομεσαίες βιομηχανίες (ΜΜΕ-ΜΜΒ) οφείλουν να, μεταξύ άλλων, προσαρμόσουν τα μέσα λογιστικής και πληροφορικής, να στοχασθούν τις επιπτώσεις στην εμπορική πολιτική, στο μάρκετινγκ (π.χ.: νέες ψυχολογικές τιμές), να επαληθεύσουν τη συμβατότητα των ταμειακών εξοπλισμών (π.χ.: ικανότητα αντιμετώπισης των πληρωμών τόσο σε ευρώ όσο και στο εθνικό νόμισμα, να τηρήσουν τους κανόνες στρογγυλοποίησης ) ή ακόμα να πληροφορήσουν το προσωπικό τους σχετικά με τους τρόπους μετάβασης στο ευρώ (π.χ.: ευαισθητοποίηση του προσωπικού σε ό,τι αφορά το νέο τρόπο πληρωμής τους).

2. Η Επιτροπή πραγματοποιεί περιοδικές έρευνες σχετικά με αυτό το αντικείμενο, έρευνες που διαπιστώνουν την ύπαρξη μιας εμμένουσας καθυστέρησης. Η ίδια σε πολλές περιπτώσεις σήμανε τον συναγερμό στις εθνικές αρχές σε ό,τι αφορά αυτό το ζήτημα. Η σύσταση της Επιτροπής της 11ης Οκτωβρίου 2000(1) περιέχει πολλά μέτρα που έχουν ως σκοπό να αυξήσουν αισθητά την ευαισθητοποίηση των οικονομικών φορέων στην προετοιμασία για το ευρώ. Μερικά από αυτά τα μέτρα είναι ήδηπό ευρείαν εφαρμογή (π.χ.: πρόωρη μετατροπή των τραπεζικών λογαριασμών και των μέσων γραπτής πληρωμής ).

3. Το κονδύλιο για την πληροφόρηση σχετικά με το ευρώ εκ μέρους της Επιτροπής χρησιμεύει κατά ένα μεγάλο μέρος του στη συγχρηματοδότηση των εθνικών προγραμμάτων πληροφόρησης, τα οποία έχουν ως στόχο τις ΜΜΕ. Επιπλέον, επιτρέπει τη χρηματοδότηση διαφόρωνπερεθνικών δράσεων που προορίζονται στις ΜΜΕ, ιδίως σε εταιρική σχέση με το δίκτυο των εμπορικών και βιομηχανικών επιμελητηρίων (Ευρωεπιμελητήρια).

(1) ΕΕ C 303 της 24.10.2000.